TRUE ร้องศาลปกครอง ถอนคำชี้ขาดอนุญาโตฯ สั่งจ่าย “ทีโอที” 7.6 หมื่นลบ.
 TRUE ร้องศาลปกครอง ถอนคำชี้ขาดอนุญาโตฯ สั่งจ่าย “ทีโอที” 7.6 หมื่นลบ. กรณีข้อพิพาทให้บริการอินเทอร์เน็ตความเร็วสูง (ADSL)
11 ต.ค. 2561

สืบเนื่องจากกรณีที่เมื่อวันที่ 6 ก.ย.61 คณะอนุญาโตตุลาการชี้ขาดข้อพิพาทเกี่ยวกับการให้บริการอินเทอร์เน็ตความเร็วสูง (ADSL) ของบริษัท ทรู คอร์ปอเรชั่น จำกัด (มหาชน) หรือ TRUE กับบริษัท ทีโอที จำกัด (มหาชน) โดยให้ TRUE ชำระค่าผิดสัญญาให้แก่ทีโอที เป็นเงินต้นรวมกว่า 76,000 ล้านบาท พร้อมดอกเบี้ย
ล่าสุดวันนี้ (11 ต.ค.) TRUE ได้เปิดเผยผ่านตลาดหลักทรัพย์แห่งประเทศไทย (ตลท.) ระบุว่า บริษัทได้ยื่นคำร้องต่อศาลปกครองกลางเพื่อขอให้ศาลเพิกถอนคำชี้ขาดของคณะอนุญาโตตุลาการดังกล่าว และบริษัทจะดำเนินการตามกระบวนการกฎหมายต่อไปจนกว่าคดีจะถึงที่สุด โดยหากมีความคืบหน้าที่สำคัญเกี่ยวกับคดีดังกล่าวจะแจ้งให้ทราบในเวลาต่อไป
อนึ่ง เมื่อวันที่ 28 ตุลาคม 2548 บริษัท ทีโอที จำกัด (มหาชน) (TOT) ได้ยื่นคำเสนอข้อพิพาทต่อสถาบันอนุญาโตตุลาการ ระบุว่า บริษัทฯ ละเมิดข้อตกลงในสัญญาร่วมการงานและร่วมลงทุนขยายบริการโทรศัพท์โดยให้บริการหรือยินยอมให้ผู้อื่นนำอุปกรณ์ในระบบไปให้บริการอินเทอร์เน็ตความเร็วสูง (ADSL) และเรียกค่าเสียหายจากการขาดรายได้จากการให้บริการอินเทอร์เน็ตความเร็วสูง (ADSL) ซึ่งบริษัทฯ ได้เปิดเผยข้อมูลไว้แล้วในแบบแสดงรายการข้อมูล (แบบ 56-1) ประจำปี 2560 นั้น
โดยเมื่อวันที่ 4 กันยายน พ.ศ. 2561 บริษัทฯ ได้รับคำชี้ขาดของคณะอนุญาโตตุลาการซึ่งได้มีคำชี้ขาดให้บริษัทฯ ชำระเงินค่าผิดสัญญาให้แก่ทีโอที (1) ตั้งแต่เดือนกันยายน 2544 ถึงสิงหาคม 2558 เป็นจำนวน 59,120.65 ล้านบาท และ ดอกเบี้ยจำนวน 16,978.65 ล้านบาท พร้อมดอกเบี้ยร้อยละ 6.6875 ต่อปี จากต้นเงิน 59,120.65 ล้านบาท ตั้งแต่เดือนกันยายน 2558 จนกว่าจะชำระเสร็จสิ้น
รวมทั้ง (2) ให้ชำระเงินตั้งแต่เดือนตุลาคม 2558 ถึงธันวาคม 2560 จำนวน 17,076.92 ล้านบาท และดอกเบี้ยจำนวน 1,298.05 ล้านบาท พร้อมดอกเบี้ยร้อยละ 6.6875 ต่อปีจากต้นเงิน 17,076.92 ล้านบาท ตั้งแต่เดือนมกราคม 2561 จนกว่าจะชำระเสร็จสิ้น